Նման իրավիճակում ո՞րն է լուծումը: Վարչարարության տեսակետից արդյունավետ կլինի ցանկացած վարչական մարմնում ունենալ գործին քաջատեղյակ ոլորտային մասնագետների, փորձառու իրավաբանների եւ գործավար-քարտուղարների մոբիլ թիմ: Նախկինում ուրիշ էր, երբ իրավունքն արհամարհված էր եւ կարելի էր անգամ չպատասխանել քաղաքացիների նամակներին, քանզի օրենքի պահանջի կատարմանը հետամուտ ղեկավարներ չկային: Ներկային ժողովրդական կառավարության պարագան բոլորովին այլ է՝ որեւէ դիմումի արհամարհում, քաշքշուկ, կամայականության կամ ձեւական մոտեցման դրսեւորում, տարբեր պարտականություններով մարդկանց արհեստականորեն ծանրաբեռնում եւ նման կարգի այլ բացթողումներ որոշ ժամանակ անց աշխատելու են ընդդեմ կառավարության` բացասաբար անդրադառնալով նրա հեղինակությանը: Փորձառու, գիտակ իրավաբաններ մեզանում շատ կան: Հատկապես քաղաքացիական գործերով շատ փաստաբաններ վերջին տարիներին ցույց են տվել իրենց արհեստավարժության ուժը: Ուրիշ էլ ովքեր, եթե ոչ նրանք, պետք է համալրեն նոր կառավարության վարչական մարմինները: